Tidligere utgivelser:

Frekke Frida Flue, 2011

Frekke Frida Flue forelsker seg, 2012

Frekke Frida Flue feirer jul, 2013

Frekke Frida Flue på sirkus, 2014

Bidratt med tekster i:

VestfoldLiv 2011

Vestfoldliv 2015

© LIV Forlag 2015 / Forlagshuset i Vestfold as

Forsideillustrasjon: Kari-Mette Astrup

Omslagsdesign: jummel designstudio

Tilrettelagt for ebok av eBokNorden as

ISBN: 978 82 8330 071 0 (ePub)

ISBN: 978 82 8330 049 9 (trykk)

Det må ikke kopieres fra denne bok i strid med åndsverkloven eller inngåtte avtaler om kopiering.

Frekke Frida Flue Får 44 fluebarr

Jon Håkon Aulie

Kari-Mette Astrup (illustratør)

2015

Til Aurora

Noe i magen

Fernando og jeg sitter i hagen og koser oss med jordbæret. Jordbær er noe av det beste jeg vet. Vi suger i oss deilig jordbær og alt er kjempefint. Men jeg er så nervøs. Nå må jeg bare fortelle ham det. Tenk om han blir sint?

–Fernando, sier jeg forsiktig.

–Ja, svarer han og ser på meg.

–Jeg har noe i magen.

–Det har jeg også, svarer Fernando og smiler fornøyd. – Masse jordbær!

–Jeg har nok noe annet, tror jeg.

–Hva mener du, Frida? spør han nysgjerrig.

–Jeg tror jeg har fått egg i magen, forklarer jeg.

–Mener du at vi skal ha fluebarn!? jubler Fernando. – Jeg har ventet på det! Herlig! Jeg gleder meg så til å bli pappa! Blir det flere hundre?

Jeg jubler sammen med ham. Jeg var litt redd for at Fernando skulle bli sint. At han kanskje ikke ønsket seg barn. Isteden er han bare veldig glad! Han er verdens skjønneste mann!

Men flere hundre barn håper jeg ikke at det blir. Det blir altfor mange å passe på, for ikke å snakke om å oppdra. Eller lære rampestreker…

Sånn begynte det

Det startet den kvelden Fernando og jeg skulle legge oss bak kjøkkengardinen. Vi fikk ikke sove, så i stedet begynte vi å leke. Vi fløy etter hverandre, prøvde å fange hverandre og fly fryktelig kjappe looper. Det gikk fort! Veldig fort! Det var gøy å leke med Fernando. Jeg kjente det boble i meg. Jeg lo. Vi fløy og fløy. Da jeg trengte en pause, satte jeg meg i vinduskarmen. Fernando satte seg ved siden av meg. Jeg så på ham og syntes at han var verdens flotteste flue. Jeg ga ham en klem. Han klemte meg tilbake. Vi var så forelsket! Så kysset vi, og det var veldig, veldig deilig. Nesten like deilig som softis.

Så satte Fernando seg på ryggen min, og jeg for av sted, med ham på ryggen.

Vi ble helt gale av farta og loopene.

–Det er herlig, Frida! ropte han av glede.

Vi fløy sammen rundt og rundt. Det var bare godt. Jeg var så glad.

Lykkelig.

–Du er guddommelig til å fly, Frida! ropte Fernando. – Det kiler så deilig i meg!

Den natta døgna vi. Vi hadde det så flott sammen. To lekne fluer og en natt.

Allerede dagen etter forstod jeg det. At jeg hadde noe i magen.